Съюз на българските журналисти - Анна Заркова и „Главните прокурори“
03.07.2020 /16:47 | Автор : Розалина Евдокимова | Източник: СБЖ	 Големина на шрифт: a a Отпечатай:
На премиерата на 15 юли от 18,30 ч. в Клуба на артиста на ул. „Г. С. Раковски“ 127 Ани, Лили Маринкова и актьорът Любо Чаталов обещават, че всички гости ще се чувстват в главните роли.
„В тази книга няма нищо измислено – споделя Ани Заркова. - Главните прокурори в нея са такива, каквито ги видях и чух в практиката си на журналист. Представям ви ги – от Татарчев до Гешев – първо така, както самите те описват себе си, а после така, както изглеждат. Сами съдете за тях – и по делата, и по думите им.
Защо е нужно? За поука.
Защото главните държавни обвинители у нас се избират демократично, след което разполагат с нашите съдби. Да, по закон. Но като репортер аз много пъти съм виждала от мястото на събитието, че никой не може да спаси закона от неговите изпълнители.“ Дали е съвпадение или обмислено точно сега книгата на нашата колежка да види бял свят, ще се разбере на нейното представяне, но аз си мисля, че няма по-подходящ момент от този една такава книга да разкаже за нашите главни слуги на Темида и дали те са й служили/служат вярно.
Ще припомня само, че това не е първата книга, надявам се и не последната на Ани Заркова. Зад гърба на носителката на Голямата награда за кураж на Международния съюз на журналистите (Вашингтон, 2000), дългогодишен репортер, редактор и отговорен редактор във в. „Труд“ са книгите „Големите убийства“ („Куршуми по време на преход“ и „Смърт по царско време“), „Изгаряне“, „От Вапцаров до Живков и останалите“ и „Българската мафия, както я видях“, която е продължение на предишните две – „Изгаряне“ и „Големите убийства“.
Пожелавам успешен път на „Главните прокурори“ и много читатели.